18/10/2019 | Administración LocalMunicipal
A Coruña
Secretaría Xeral
Información pública

A Coruña Secretaría Xeral Información pública ANUNCIO A Alcaldía-Presidencia, ditou o DECRETO DEC/AYTO/5227/2019 do 12 de setembro de 2019: “DECRETO Vista a proposta do xefe de servizo de Alcaldía en relación coa delegación de atribucións da alcaldesa para a xestión de EidusCoruña, no sentido de que: A Secretaría de Estado de Orzamentos e Gastos do Ministerio de Facenda e Función Pública resolveu definitivamente o 21 de xullo de 2017 a concesión de axudas do FEDER ao Concello da Coruña para o proxecto EDUSI denominado EidusCoruña (BOE 25/07/2017). Na Resolución se indica que as entidades seleccionadas son Organismos Intermedios do FEDER a efectos de selección de operacións. A tal fin, o Concello da Coruña formalizou, coa sinatura do Sr. alcalde, o 25 de setembro de 2017 un “Manual de Procedementos para as actuacións cofinanciadas polo FEDER en España no período de programación 2014-2020, dentro do Programa Operativo de Crecemento Sustentable” (actualmente, Programa Operativo Plurirrexional de España, POPE), no que se regulaba a selección de operación e os seus criterios, así como a estrutura, organización e funcionamento da entidade EDUSI-Concello da Coruña, que foi aprobado o 4 de xaneiro de 2018 pola Subdireccion Xeral de Desenvolvemento Urbano da Dirección Xeral de Fondos Europeos, pertencente ao Ministerio de Facenda e Función Pública, aplicando as instruccións da Autoridade de Xestión FEDER en España. O citado documento foi aprobado pola Xunta de Goberno Local o 1 de marzo de 2018. Por razóns de eficacia e por esixilo así a Autoridade de Xestión, a persoa responsable da selección e aprobación de operacións ten que estar dotada das atribucións que lle permitan ditar resolucións xurídicamente eficaces nesta materia. Baseado no principio de separación de funcións, o devandito Manual atribuíu funcións ás unidades de xestión e execución cuxos máximos responsables serían a Dirección de Economía e Facenda, e o Concelleiro de Rexeneración Urbana e Dereito á Vivenda, respectivamente. Nese Manual de Procedementos para a estratexia EidusCoruña desenvólvíanse, entre outros aspectos, as competencias e funcións da Unidade de Xestión (UdX) EDUSI e do/a seu responsable, así como as competencias e funcións que se atribúen ó/á Coordinador/a das Unidades de Execución (UdE) ás que corresponde a proposta e execución das operación seleccionadas. Igualmente se designan os/as concelleiros/as que asumen esas responsabilidades e que cómpre modificar tendo en conta as novas áreas do goberno municipal. Celebradas eleccións municipais o día 26 de maio do presente ano, constituída a Corporación Municipal e elixida alcaldesa o día 15 de xuño, a Alcaldía, con datas 26 e 27 de xuño de 2019, ditou os Decretos 3846 e 3847/2019 relativos á organización municipal, modificando a estrutura da administración municipal executiva e establecendo os órganos directivos para o mandato 2019-2023. En uso das atribucións legalmente conferidas a esta Alcaldía nos artigos 124.4 b), e) e k), 125, 126, 129 e 130 da Lei 7/1985, do 2 de abril, Reguladora das Bases do Réxime Local, os artigos 43.4 e 43.5 a) do Regulamento de Organización, Funcionamento e Réxime Xurídico das Entidades Locais, aprobado por Real Decreto 2568/1986, do 28 de novembro (recoñecen a facultade do alcalde/sa para efectuar delegacións especiais relativas a un proxecto ou asunto determinado en calqueira concelleiro/a), e do Título X do Regulamento Orgánico Municipal, DECRETO Primeiro. –Conferir as delegacións especiais relativas ao Proxecto EDUSI “EidusCoruña”, para a xestión da devandita estratexia e conforme aos manuais aprobados pola Xunta de Goberno Local o 1 de marzo de 2018, Manual de Procedementos da EidusCoruña e Manual de Comunicación e Imaxe, e delegar as seguintes atribucións: 1. Á persoa titular da Concellaría con competencias en materia de Urbanismo, como coordinador/a da Unidade de Execución (UdE) de EidusCoruña, deléganselle as atribucións da alcaldía precisas para a devandita coordinación, así como as que lle permitan a planificación, execución, priorización e seguimento das funcións encomendadas á mesma, con todas as competencias e funcións asignadas no Manual de Procedementos antes citado e de acordo coa normativa que regula o Proxecto e, en concreto: a) Coordinar e supervisar a coherencia da execución da EDUSI da Coruña a través da Comisión de Execución da EDUSI. b) Impulsar a execución material da EDUSI da Coruña. c) Manter reunións periódicas coas persoas titulares da Coordinación de Obxectivo Temático (OT). d) Supervisar aos/ás responsables dos contratos que se liciten e adxudiquen desde as UUEE.2. Á persoa titular da Coordinación Xeral Municipal, como director/a da Unidade de Xestión (UdX) de EidusCoruña, deléganselle as atribucións da alcaldía estrictamente necesarias para o exercicio das funcións que lle encomendan os manuais e, en concreto: a) A aplicación dos criterios e procedementos de selección de operacións e a aprobación de operacións como Organismo Intermedio Lixeiro (OIL). b) A carga de información e a sinatura electrónica nos sistemas informáticos establecidos pola Autoridade de Xestión e/ou polo Organismo Intermedio de Xestión establecendo como sinatura alternativa para casos de ausencia, a da persoa que resulte nomeada como Coordinador/a do proxecto EidusCoruña, coas funcións que se detallan no Manual de procedementos EDUSI. c) A emisión de instrucións e circulares no ámbito de xestión da EidusCoruña. d) As funcións representativas ante as autoridades e organismos de xestión do Programa do FEDER e) A modificación e revisión do “Manual de Procedementos para as actuacións cofinanciadas polo FEDER en España 2014-2020”. En todo caso, as devanditas delegacións inclúen a facultade de resolver mediante actos administrativos que afecten a terceiros, así como -de ser o caso- a resolución dos recursos de reposición contra os ditos actos, sen prexuízo das atribucións que a lei confire á Alcaldesa como indelegables. Segundo. –A presente resolución será notificada aos/ás interesados/as para o seu coñecemento e aceptación. Entenderase tácitamente efectuada a devandita aceptación se pasados tres días hábiles dende a recepción da notificación non presentan os/as interesados/as a súa renuncia ante a Alcaldía. Terceiro. –Esta resolución será obxecto de publicación no Boletín Oficial da Provincia, dándose conta á XGL do Concello na primeira sesión que se celebre. Cuarto. –Ordenar a Coordinación da UdX DUSI do Concello da Coruña a revisión, adaptación e tramitación das modificacións oportunas do Manual de Procedementos EDUSI no sentido de adaptalo a nova organización municipal adoptada. O que se fai público para xeral coñecemento. A Coruña, na data de sinatura electrónica do presente documento. A ALCALDESA Inés Rey García.” A Coruña, a 10 de outubro de 2019. A ALCALDESA Inés Rey García